विक्रमादित्य ने एक गुप्तचर स्त्री को उनका भेद लेने के लिये नियुक्त किया। वह गुप्तचर स्त्री दुर्मति के पास गई। उसने भोजन-वस्त्र आदि से उसकी सहायता की और उसके साथ खूब घुल-मिलकर बातें करने लगी। एक दिन उसे प्रसन्न मुद्रा में देखकर गुप्तचरी ने पूछा- ‘बहन! आज बहुत प्रसन्न हो, क्या बात है।’ दुर्मति ने कहा- ‘यहाँ के राजा बहुत अच्छे हैं। उन्होंने बहुत अच्छा न्याय किया है।’ गुप्तचरी ने पूछा- ‘राजा ने क्या न्याय किया है, बहन।’ दुर्मति ने कहा- ‘राजा ने यह न्याय किया है कि अमुक तिथि को वह बालक दो टुकड़ों में बाँट दिया जायेगा।’